Bolesť chrbtice pre pacientov užívajúcich Lipertance
Beriem Lipertance aké lieky môžem od bolesti driekovej chrbtice Ďakujem
Dobrý deň,
ďakujeme za Vašu otázku.
Počas liečby liekom Lipertance je bezpečné pri bolesti užívanie liekov s obsahom
paracetamolu
.
Na silnejšiu bolesť je vhodný aj kombinovaný liek
Ataralgin
, ktorý obsahuje paracetamol, kofeín a guajfenezín. Pomáha tlmiť bolesť, znižuje teplotu, zmenšuje napätie a pôsobí ukľudňujúco. Dospelí a dospievajúci od 15 rokov užívajú 1-2 tablety jednorazovo. Ďalej sa liek užíva podľa potreby niekoľko krát denne, maximálne však do 6 tabliet denne. Najvyššia jednotlivá dávka sú 3 tablety. Odstup medzi jednotlivými dávkami má byť minimálne 4 hodiny.
Bezpečná je taktiež kombinácia liekov Lipertance a
Valetol
. Obsahuje paracetamol, propyfenazón a kofeín. Propyfenazón pôsobí proti bolesti, horúčke a zápalu. Paracetamol pôsobí proti bolesti a znižuje telesnú teplotu. Kofeín zosilňuje protibolestivé účinky obidvoch zložiek, najmä pri bolestiach hlavy, zmierňuje únavu a zvyšuje duševnú aktivitu. Dospelým a dospievajúcim od 15 rokov sa liek podáva individuálne, pri bolesti 1-2 tablety, ďalej podľa potreby po jednej tablete s odstupom najmenej 4 hodín, najviac do celkovej dávky 5 tabliet za deň.
Pri bolestiach chrbtice je vhodné taktiež užívanie lieku
Milgamma N
, ktorý podporuje správnu funkciu nervového systému. Obsahuje vitamíny B1, B6 a B12. Pri vysokom dávkovaní lieči zápalové a bolestivé ochorenia nervov a súčasne má aj regeneračné účinky. Odporúčané dávkovanie je 1 kapsula 3 - 4x denne.
Pre lepšiu účinnosť a rýchlejšiu úľavu je vhodné doplniť magnézium (horčík), ktorý priaznivo pôsobí na svaly a nervy, a preto je dôležitý pre správne fungovanie pohybového aparátu.
Ak budú ťažkosti pretrvávať dlhšie ako týždeň, je potrebné podstúpiť lekárske vyšetrenie.
Prajem skorú úľavu od ťažkostí.
S pozdravom
PharmDr. Veronika Kiabová